**БИОГРАФИЈЕ ДОБИТНИЦА**

**Јелена Алексић**

Јелена Алексић, рођена 16.9.1979. године, је ванредни професор на Катедри за анализу, вероватноћу и диференцијалне једначине, Природно-математичког факултета у Новом Саду, где предаје Анализу 2 и Диференцијалне једначине. На истом факултету одбранила је докторску дисертацију под насловом ,,Закони одржања у хетерогеним срединама” 2009. године. У току студија је била стипендиста Министарства науке Републике Србије, Амбасаде Краљевине Норвешке у Србији и Аустријске агенције за интернационалну сарадњу OeAD-ÖsterreichischeAustauschdienst, те је шест месеци постдипломских студија студирала на Универзитету у Инсбруку у Аустрији. Такође је добитница бројних награда Универзитета у Новом Саду. Области Јелениног интересовања су парцијалне диференцијалне једначине, функционална анализа и теорија мере. Највећи допринос дала је у квалитативној анализи нелинеарних парцијалних диференцијалних једначина, бавећи се проблемима компактности низова апроксимативних решења закона одржања. Јелена Алексић између осталог обавља дужност регионалне координаторке међународног удружења „European Woman in mathematics", основаног од стране Европског математичког друштва и рецензента за ,,MathematicalReviews” Америчког математичког друштва. Члан је уредништва часописа ,,Novi Sad Journal of Mathematics”, Српског научног математичког друштва и Центра изузетних вредности за математичка истраживања нелинеарних феномена. Ментор је једне докторске дисертације и бројних мастер и завршних радова. Руководила је пројектом билатералне сарадње између Републике Србије и Републике Хрватске 2011-2012 и учествовала је на бројним републичким, покрајинским и пројектима билатералне сарадње. Као члан маркетинг тима ПМФ-а активно се бави промоцијом науке. Удата је. Чедина је и Јулијина мама.

**Љубица Давидовић**

Љубица Давидовић рођена је 17. децембра 1980. године у Београду, где је завршила основну школу и Математичку гимназију, обе као носилац Вукове дипломе. Завршила је Физички факултет Универзитета у Београду, смер теоријска физика, са просечном оценом 9,59. Дипломирала је 17. маја 2005. године, одбранивши дипломски рад (рађен под руководством проф. др Маје Бурић) под насловом: ,,Особине скаларног поља на некомутативном простору“, са оценом десет. На истом факултету завршила је и мастер (8. октобра 2007. године) и докторске студије на смеру Физика језгара, честица и поља. Научни степен доктора физичких наука стекла је 12. марта 2014. године, одбранивши докторску дисертацију (рађену под руководством проф. др Бранислава Саздовића) под називом: ,,Дирихлеовап-брана у слабо закривљеном простору.“ Љубица Давидовић била је стипендиста Министарства просвете, науке и технолошког развоја на основним и постдипломским студијама. Дипломски рад Љубице Давидовић награђен је наградом фонда ,,Проф. Др Љубомир Ћирковић", за најбољи дипломски рад одбрањен на Физичком факултету у школској 2004/2005 години. Награђена је стипендијом Норвешке владе (2002. године), као један од 500 најбољих студената у Србији. Љубица Давидовић је научни сарадник Института за физику, Универзитета у Београду. Бави се истраживањем у области теорије струна и области формулације квантне механике у фазном простору. Аутор је више радова у врхунским међународним часописима.

**Тамара Саксида**

Тамара Саксида (девојачко презиме Цвјетићанин) је рођена 18. августа 1980. године у Београду. Дипломирала је 2006. године на Хемијском факултету Универзитета у Београду на Катедри за биохемију. Ту је завршила и мастер студије током којих је била стипендиста Министарства науке и технолошког развоја Републике Србије, а потом је запослена на Институту за Биолошка истраживања „Синиша Станковић'“. Докторску дисертацију одбранила је 2011. године на Биолошком факултету Универзитета у Београду. Квалитет њене дисертације препознала је Фондација „Горан Љубијанкић'“ и прогласила је једном од најбољих докторских дисертација из области молекуларне биологије одбрањених у 2011. години. До сада је била аутор и коаутор 23 научна рада у међународним часописима и бројних саопштења на међународним скуповима. О утицајности њеног научног рада говори и број цитата, цитирана је преко 100 пута. Као истраживач је до сада ангажована на два пројекта Министарства просвете, науке и технолошког развоја Републике Србије, а учествовала је и на два међународна пројекта које је финансирала Европска асоцијација за проучавање дијабетеса. Остварила је плодну сарадњу са научницима из САД, Италије, Шведске и Грчке. Тамара улаже своје време и енергију у подучавање младих истраживача: под њеним руководством у целини су урађене и одбрањене једна докторска дисертација, један мастер и један дипломски рад, а докторску дисертацију је горепоменута Фондација прогласила за једну од најбољих у 2014. години. Области научног интересовања су имунорегулација, те физиолошка и фармаколошка модулација аутоимунских болести, нарочито дијабетеса. Ова успешна млада научница је мајка трогодишњег дечака.